b'\n_START_ARTICLE_\nS\xc3\xa6unn \xc3\x9eorsteinsd\xc3\xb3ttir\n_START_PARAGRAPH_\nS\xc3\xa6unn \xc3\x9eorsteinsd\xc3\xb3ttir (s. 16. huhtikuuta 1984) on islantilais-yhdysvaltalainen sellisti. H\xc3\xa4n aloitti sellonsoiton opettelun Hauk Hannessonin johdolla Suzuki-metodilla 5-vuotiaana. 7-vuotiaana h\xc3\xa4n muutti Yhdysvaltoihin, joka on suurimmaksi osaksi ollut h\xc3\xa4nen asuinmaansa. H\xc3\xa4n valmistui Cleveland Institute of Musicista; h\xc3\xa4nen p\xc3\xa4\xc3\xa4asialliset opettajansa olivat Tanya Lesinsky Carey, Michel Strauss ja Richard Aaron. H\xc3\xa4n on lis\xc3\xa4ksi opiskellut Juilliard Schoolissa Joel Krosnickin johdolla._NEWLINE_S\xc3\xa6unn on tehnyt vuodesta 2006 yhteisty\xc3\xb6t\xc3\xa4 New Yorkissa tapaamansa pianisti Alexandra Joanin kanssa. H\xc3\xa4n on esiintynyt muun muassa Carnegie Hallissa, Suntory-salissa ja Harpassa. H\xc3\xa4n on esiintynyt solistina monien orkesterien, kuten Los Angelesin filharmonikkojen, Toronton sinfoniaorkesterin, Elbphilharmonien ja Islannin sinfoniaorkesterin kanssa. S\xc3\xa6unn julkaisi Sono Luminus -levymerkill\xc3\xa4 albumin Vernacular, jolla h\xc3\xa4n tulkitsee islantilaisten P\xc3\xa1ll Ragnar P\xc3\xa1llssonin, \xc3\x9eur\xc3\xad\xc3\xb0ur J\xc3\xb3nsd\xc3\xb3ttirin, Halld\xc3\xb3r Sm\xc3\xa1rasonin ja Hafli\xc3\xb0i Hallgr\xc3\xadmssonin teoksia soolosellolle. S\xc3\xa6unn my\xc3\xb6s kantaesitti P\xc3\xa1ll Ragnar P\xc3\xa1llssonin h\xc3\xa4nelle omistaman konserton Quake Jonathan Stockhammerin johtaman Elbphilharmonien kanssa Hampurissa._NEWLINE_S\xc3\xa6unn on tullut palkituksi moneen otteeseen, muun muassa Des Moinesin nuorten kilpailussa ja kansainv\xc3\xa4lisess\xc3\xa4 soolosellokilpailussa Katowicess\xc3\xa4. H\xc3\xa4n oli vuonna 2019 ehdolla Pohjoismaiden neuvoston musiikkipalkinnon saajaksi._NEWLINE_S\xc3\xa6unn on tehnyt opetusty\xc3\xb6t\xc3\xa4 Washingtonin yliopistossa, Seattlessa.'